Whatsapp Payments:'వాట్సాప్' యూజర్లందరికీ 'పేమెంట్' సేవలు!
Samayam Telugu| May 30, 2018, 01.28 PM IST
భారత్‌లో వచ్చేవారం నుంచే యూజర్లందరికీ 'వాట్సాప్‌ పేమెంట్‌' సేవలను ప్రారంభించేందుకు ఫేస్‌బుక్‌ సన్నాహాలు చేస్తోంది. దేశంలో వాట్సాప్ వినియోగిస్తున్న దాదాపు 20 కోట్ల మంది కస్లమర్లకు ఈ సేవలు అందుబాటులోకి రానున్నాయి. మొదటి దశలో..ప్రయోగాత్మకంగా ఫిబ్రవరి నుంచి పదిలక్షల మందికి ఈ సేవలను వినియోగంలోకి తెచ్చారు. ఇది సక్సెస్ కావడంతో.. మరో వారంరోజుల్లో వాట్సాప్ యూజర్లందరికీ పేమెంట్ సేవలను అందించడానికి సన్నాహాలు చేస్తున్నారు.
చెల్లింపు సేవల కోసం.. ఇప్పటికే హెచ్‌డీఎఫ్‌సీ బ్యాంక్‌, ఐసీఐసీఐ బ్యాంక్‌, యాక్సిస్‌ బ్యాంక్‌లతో 'వాట్సాప్' ఒప్పందం కూడా పూర్తయింది. త్వరలోనే అతిపెద్ద ప్రభుత్వరంగ బ్యాంకు 'ఎస్‌బీఐ' కూడా ఈ జాబితాలోకి వచ్చి చేరనుంది.
వాట్సాప్‌ పూర్తిస్థాయి సేవలు అందుబాటులోకి వస్తే.. గూగుల్‌ తేజ్‌, పేటీఎం తదితర యాప్‌లకు బలమైన పోటీ ఉంటుందని నిపుణులు చెబుతున్నారు. వాట్సాప్‌ మెసేజింగ్‌ సేవలను భారత్‌లో 20 కోట్ల మంది ఉపయోగిస్తున్నారు. ఇది అమెరికా జనాభాలో 60 శాతం. పేటీఎంతో పోలిస్తే 20 రెట్లు వాట్సాప్‌ వినియోగదారులు చురుగ్గా ఉంటున్నారు. ఈ క్రమంలో 'వాట్సాప్‌ పేమెంట్‌' సేవలు విజయవంతమవుతాయని ఫేస్‌బుక్ అంచనా వేస్తోంది.